כבר עשר שנים שיוסי כהן מפתח תקווה מפיץ תמונות וסרטונים מיניים מפוברקים של נשים שעמן היה במערכות יחסים. גם הזמן שבילה בכלא לא מנע ממנו לחזור שוב לכאורה על המעשים. עכשיו החליטו יוליה ואחותה דאשה לספר את סיפורן בפנים גלויות, במטרה לעצור את הטירוף. "כבר אין לנו מה להפסיד"
הצעת חברות מפרופיל שנושא את שמה של יוליה, נחתה בחודש שעבר בדף הפייסבוק של בן הדוד שלה. לאחר אישור החברות, הפרופיל פתח צאט קבוצתי וצירף אליו את כל הגברים ממשפחתה של יוליה ושלח בו סרטונים מיניים שלה. "למה שמישהו יעשה דבר כזה?" שאל בן הדוד את יוליה למחרת.
יוליה זברסקי, בת ה-37, ידעה בדיוק למה. לראשונה, היא שיתפה את בני משפחתה במה שעבר עליה ועל אחותה דאשה שאולוב לפני כמעט עשור. היא סיפרה כי יוסף יצחק כהן, מי שהיה בן זוגה במשך שש שנים, הפיץ תמונות פורנוגרפיות מפוברקות שלה ושל אחותה אחרי פרידתם ברשתות החברתיות ובאתרי פורנו. היא אמרה להם שבמשך ארבע שנים נלחמה במשטרה ובבתי המשפט עד שהוא נכלא.
לאחר ששוחרר מהמאסר, כהן בן ה-42 מפתח תקווה, קיבל עונש מאסר על תנאי לחצי שנה, אם יחזור על העבירות של פגיעה בפרטיות ופגיעה בשם טוב בשלוש השנים הבאות.
בשנה שעברה, אחרי שתם תוקף המאסר על תנאי, נפתח ערוץ בטלגרם שנקרא "עובדת בתעשיית המין", ואליו הועלו סרטונים מיניים מפוברקים של יוליה שנוצרו בטכנולוגיית הדיפ-פייק (טכנולוגית בינה מלאכותית המאפשרת ליצור תוכן מזויף מתמונות וקטעי וידיאו מקוריים). אלו הופצו לצד פרטיה. סרטונים נוספים שלה עלו בערוצים נוספים. סך הכל צפו בהם כ-40 אלף איש נכון להיום.
באוגוסט יצרה המשטרה קשר עם יוליה, משום שהייתה בין מאות הנשים הישראליות שתמונותיהן פורסמו בקבוצות הטלגרם שאלון גברילוב מואשם כיום בניהולן. היא חשדה שמדובר שוב בכהן. בשבוע שעבר, לאחר שנעצר, נמצאו במכשיר הטלפון שלו תמונות וסרטונים ערוכים שלה. כעת המשטרה חוקרת אם הוא זה שיצר את התכנים ןמפיץ אותם.
כעת מבקשות יוליה ודאשה לשתף בפנים גלויות ובאומץ רב את סיפורן, בתקווה שעונשו של כהן הפעם יהיה מרתיע יותר ושיקומו יעיל יותר.
"אין לי מה להפסיד יותר", אומרת יוליה, "יש אנשים שפשוט לא מפסיקים, לפגוע עושה להם טוב. מה שקורה בטלגרם הוא שאונסים לי את הנפש, מסרסרים בפנים שלי, מפיצים את שמי המלא ואת כתובתי. מי שיצר את הסרטונים ומי שמפיצים אותם הם אנסים. ככה מתנהגים האנסים החדשים".
יוליה ויוסי הכירו ב-2003 במקום עבודתם בסופר בנתניה. "הייתי מאוד חלשה מולו", היא מספרת, "הוא כל הזמן היה נפרד ממני בלי סיבה או התראה, נעלם לתקופות ואז חוזר. ירדתי באותה תקופה כ-30 קילו. לא הייתי מסוגלת לאכול. הוא שאב ממני הכל".
לאחר שש שנים נפרדה יוליה מכהן, אך השניים נותרו בקשר חברי. חלפו שלוש שנים ובשעה שכהן יצא עם אישה אחרת, הוא פנה ליוליה וניסה לשכנעה לחזור אליו. היא הבהירה שאיננה מעוניינת. "איחלתי לו שיהיה טוב ושימצא מישהי טובה בשבילו", היא אומרת.
לאחר השיחה הזו החל כהן להעלות לרשת תמונות וסרטונים של יוליה ושל אחותה. "לאורך השנים שיחזרתי את השיחה כדי להבין אם פגעתי בו, אבל תמיד הרגשתי שדחיתי אותו בכבוד ובנימוס", היא אומרת כעת.
כהן התחיל ב"קטן": באפריל 2012 עלה לדף הפייסבוק שלו תמונה שיוליה העלתה קודם לכן, אך בשינוי קל: בתמונה אצלו בצבצה פטמה ממחשוף השמלה שיוליה לבשה. "התקשרתי מיד והוא הכחיש שעשה זאת", היא משחזרת. "הוא אמר שמישהו כנראה פרץ לחשבון שלו. האמנתי לו. הייתי איתו שש שנים ולא חשדתי בו אפילו לשניה".
באותו חודש, באמצע יום עבודה, נקראה יוליה למשרד של המנהל שלה. היא עבדה אז כיועצת לימודים במכללת רופין. הבוס בישר לה כי תמונות פורנוגרפיות שלה הועלו לעמוד הפייסבוק של המכללה, בצירוף שמה ומספר הטלפון שלה. המכללה הסירה את התמונות, ועם העתקים שלהן ניגשה יוליה להתלונן במשטרה לראשונה.
"באותו זמן פגשתי את יוסי במקרה בחתונה של חבר משותף. הוא שוב הציע שנחזור וסירבתי", היא אומרת ופורצת בבכי – "ואז התחיל הקטע עם אחותי הקטנה. למה הוא היה צריך אותה? למה הוא היה צריך לעשות את זה לאחותי?".
חודש לאחר שתמונותיה של יוליה עלו לעמוד הפייסבוק של המכללה, הבחינה קרובת משפחתם בתמונה פורנוגרפית של דאשה שפורסמה בפייסבוק באמצע הלילה. היא סיפרה ליוליה. "לא קישרתי אז בין מה שקורה לי למה שקורה לאחותי", היא אומרת, "לא יכולתי להעלות על דעתי מישהו שיעשה לה דבר כזה".
דאשה היתה אז בכיתה י"א. "פתאום החלו להתפרסם בפייסבוק תמונות שבהן הראש שלי מולבש על גוף של שחקניות פורנו. הפנים שלי נחתכו מתמונות שהייתי בהן בת 14 ו-15", היא מספרת.
התמונות פורסמו מפרופילים פיקטיביים בשעות הלילה, ודאשה תוייגה בהן. "הייתי נשארת ערה כל הלילה כדי להסיר את התיוג מיד כשמתפרסמת תמונה. פחדתי שהחברים מבית הספר ישימו לב. הדרדרתי בלימודים והפסקתי להגיע לבית הספר, הפסקתי לצאת מהחדר. חייתי בפחד שיחשבו שזו באמת אני. הפכתי לפרנואידית, פחדתי על כל צעד שעשיתי. אנשים לא לא הבינו למה אני כל כך קרה ומרוחקת, אבל לא היה לי למי לספר. לא ידעתי על מי אפשר לסמוך. בגיל 18 עזבתי את הארץ".
  "פתאום החלו להתפרסם בפייסבוק תמונות שבהן הראש שלי מולבש על גוף של שחקניות פורנו. הפנים שלי נחתכו מתמונות שהייתי בהן בת 14 ו-15"
דאשה עברה לשבדיה ועבדה שם בסניף של רשת מקדונלדס. "חזרתי רק לא מזמן", היא אומרת בקול רועד. "בתיכון עסקתי במוזיקה, הייתי חתומה בחברת הקלטות, היה לי מנהל אישי. הייתי אמורה להיות היום במקום אחר לגמרי אם זה לא היה קורה".
"יוסי ידע שהיא מנסה להתפרסם כזמרת, ושלח לה בקשות חברות מפרופילים פיקטיביים", אומרת יוליה. "היא אישרה אותם כי רצתה עוקבים, מהפרופילים הללו עלו כל התמונות שבהן היא תוייגה. הוא ניצל את החלום שלה".
"הכרתי את יוסי בגיל 8", מוסיפה דאשה. "הוא היה בן בית, כמו אח גדול. הייתי מחכה שיבוא כדי לבלות איתו ועם אחותי. כשגיליתי שהוא עומד מאחורי זה, הייתי בהלם. הוא הרי מכיר אותי. היו לנו הצחוקים שלנו, הערצתי אותו. לא האמנתי שזה יכול להיות".
יוליה גילתה כי יוסי כהן הוא שיוצר ומפיץ את התמונות שלה ביולי 2012, לאחר שמצגת של התמונות הפורנוגרפיות שלה הועלתה ליו-טיוב. כשבדקה אילו סרטונים אחרים פרסם המשתמש, הבחינה בסרטון מיני של אישה שאותה זיהתה כמי שהיתה בזוגיות עם כהן אחריה. כשהתעמתה איתו, כהן התוודה בפניה וביקש סליחה. יוליה הגישה עוד תלונה במשטרה.
יוסי כהן נעצר. בטלפון שלו נמצאו התמונות של יוליה ודאשה וסרטונים של שתי אקסיות נוספות. בחקירותיו, לפני שהודה בהפצה, עלה כי כהן צילם את בת זוגו עוד ב-2010 כשקיימו מין וירטואלי, והפיץ את התיעוד ברשתות. היא האמינה לו שהסרטונים נשמרו בטעות והופצו על ידי מישהו שפרץ למחשבו.
"פחדתי שהחברים מבית הספר ישימו לב. הפסקתי להגיע לבית הספר, ואז הפסקתי לצאת מהחדר. חייתי בפחד שיחשבו שזו באמת אני. הפכתי לפרנואידית"
כהן הבטיח לה שיעזור בהסרת הסרטונים, אולם כפי שתיארה בת הזוג בבית המשפט ב-2015, רק אחד או שניים מהפירסומים הוסרו, "ושניים או שלושה הועלו עוד באותו היום או למחרת". כשנפרדו, פרסם את הסרטון גם ביו-טיוב ובפייסבוק. הסרטון הגיע לידי אחיינה בן ה-13. "עד היום אני לא יכולה לדבר איתו", סיפרה בבכי על דוכן העדים. "הוא לא יכול להסתכל עליי".
היא ניסתה לשים קץ לחייה והתמודדה עם מחשבות אובדניות גם חמש שנים לאחר גילוי ההפצה לראשונה. "הסתגרה בחדרה וניתקה קשר עם כל חבריה, נמנעה מלצאת לעבודה, בכתה במהלך כל שעות היממה ולא ישנה בלילות", נכתב בפסק הדין. עוד מתואר כי היא עלתה במשקל עד שהגיעה ל-130 קילו "ונאלצה לעבור ניתוח לקיצור קיבה".
בחקירת המשטרה התברר גם כי באוגוסט 2011, כשכהן היה בזוגיות עם אישה נוספת, הוא צילם אותה בסתר מקיימת איתו יחסי מין. בסרטון, שהועלה כמעט מייד לאתר "פורנייטיב", אפשר להבחין בפניה. "חשתי נבגדת, מנוצלת, מבויישת", סיפרה בבית המשפט. "במשך שנה שלמה לא יכולתי לתת אמון באף אחד, לא יכולתי לשהות במחיצת גבר לבד… איבדתי את הדחף בכלל להיות עם מישהו".
כשהתעמתה עם כהן, הוא הודה בפניה שהוא זה שעומד מאחורי ההפצה, והתנצל: "היות והוא ביקש סליחה, חשבתי שיפתח דף חדש. נתתי לו הזדמנות", סיפרה בבית המשפט, "אך הוא בחר לפשוע שוב ושוב. אני מרגישה אחראית לכל מי שנפגעה אחרי".
בת זוג קודמת של יוסי ניסתה לשים קץ לחייה. "הסתגרה בחדרה וניתקה קשר עם כל חבריה, נמנעה מלצאת לעבודה, בכתה ולא ישנה בלילות", נכתב בפסק הדין
בתסקיר הראשון בעניינו לאחר הגשת כתב האישום ב-2013, מתואר כי כהן "לקח אחריות מלאה" על מעשיו נגד שלושת האקסיות ודאשה, ביטא אמפתיה כלפי קורבנותיו והבנה של עצמת הפגיעה בהן. הגורמים המקצועיים הסיקו כי בתקופות של לחץ וחרדה חש כהן "דחף בלתי נשלט לפרסם ולהעלות תמונות של בנות זוגו לשעבר". עוד ציין התסקיר כי כהן "תאר כי בעת שפירסם את הסרטון בו בת זוגו מקיימת עימו יחסי מין וירטואליים חש התעוררות מינית שהובילה אותו לסיפוק מיני, והסביר זאת על רקע תחושת הנאה מהידיעה כי גברים אחרים צופים בה". כהן שלל מול שירות המבחן כי ברקע למעשיו כלפי בנות זוגו לשעבר ודאשה עמדו תחושות של כעס או נקם כלפיהן. 
ב-2014, גם לאחר שהוגש כתב אישום, כששהה במעצר בית, כשהוא מנוע גישה למחשב ולסלולרי, המשיך לפרסם תמונות ופרטים אישיים של יוליה, בין השאר באתר פורנו-נקמה בשם ugotposted (מפעיל האתר, בן 28 מארה"ב, נידון ל-18 שנות מאסר במאי 2015 בעקבות הפעלתו). למשטרה לקח זמן להבין כיצד זה קורה, התברר כי כהן פעל ממכשיר פלייסטיישן בביתו.
ב-2016 נגזרו עליו תשעה חודשי מאסר בגין עבירות פגיעה בפרטיות ופגיעה בשמן הטוב של ארבע הנשים. מאחר שכתב האישום שלו הוגש לפני כניסת "חוק הסרטונים" לתוקף, הוא לא נשפט בעבירה של הטרדה מינית. כהן עירער על ההחלטה, והמחוזי בלוד החליט דווקא להחמיר את עונשו ל-15 חודשי מאסר.
שופטי המחוזי בלוד, יעקב שפסר, זהבה בוסתן ושמואל בורשטין, שדנו בערעור אמרו כי: "המערער פעל כדי לקשר בין התכנים לבין זהותן האמיתית של המתלוננות, תוך שהוא מוודא כי כל מי שנמצא במעגל החברתי והמשפחתי הקרוב אליהן ייחשף לתכנים הקשים. המתלוננות רכשו אמון למערער ולא העלו על דעתן כי הוא מקור הפגיעה ועל כן אף פנו אליו לעזרה. פניותיהן, חקירות המשטרה ואף החלטת בית המשפט לא הרתיעו את המערער מלשוב ולרמוס ברגל גסה את חייהן, את פרטיותן ואת שמן הטוב של המתלוננות".
השופטים קבעו כי כהן יפצה את יוליה ואת דאשה ב-20 אלף שקל כל אחת, את האקסית שצילם בסתר בעת קיום יחסי מין וירטואליים ב-35 אלף שקל ואת האקסית שצילם בסתר בעת קיום יחסי מין בביתו ב-5,000 שקל.
"התקופה שהוא היה בכלא ובמעצר בית, ללא אמצעים אלקטרוניים, הייתה תקופת רגיעה בשבילי. עברתי דירה, הקמתי משפחה, חזרתי לחיות", אומרת יוליה.
בשנה שעברה, לאחר שתמה תקופת המאסר על תנאי של כהן, היא שבה לקבל אינספור הצעות חברות ברשתות מגברים. "בדיוק כמו לפני עשור", היא אומרת. "רק שהפעם קיבלתי גם שיחות מהצאט של פייסבוק באמצע הלילה. ואני, יש לי שתי ילדות קטנות בבית. מה זה קשור אליי עכשיו?"
אחרי שגבר מצרי שלח לה צילומי מסך של סרטונים פורנוגרפיים מפוברקים חדשים שלה, שפורסמו בקבוצת טלגרם של דוברי ערבית, החליטה יוליה למחוק את כל החשבונות מהרשתות החברתיות. "לא יכולתי לחיות יותר עם ההטרדות", היא אומרת. "כל בקשת חברות מגבר זר היתה השפלה, אונס נפשי. כי זה עוד גבר שצפה שבפנטזיה החולנית שמישהו פרסם עלי".
בעשור האחרון הגישה יוליה עשר תלונות במשטרה נגד כהן. "בכל פעם שמשהו עלה לרשתות רצתי לתחנה". כשהתלוננה בחודש שעבר על הפצת סרטוני הדיפ-פייק בטלגרם, תלונתה נסגרה מיד. "המשטרה סגרה את התיק לעבריין המין המושבע הזה", היא מתקוממת, "הרי הוא יטריד עוד נשים!".
היא התקשרה לפרקליט שניהל את כתב האישום מטעם המדינה ולקצין החקירות של משטרת פתח תקווה – רק כך השתכנעו במשטרה לפתוח את התלונה מחדש ולחקור אותה.
כהן נעצר ביום שלישי שעבר במקום עבודתו, למחרת הגיע לדיון הארכת המעצר בבית משפט השלום. השנים ניכרו על פניו. הוא הקריח, עיניו שקעו. עשור אחרי, הוא חשוד באותם מעשים. החוק השתנה אבל ספק אם בכהן חל שינוי.
יממה לאחר המעצר נמצאו במכשירו תמונות של יוליה, ושל נשים נוספות. יוליה נקראה בדחיפות לתחנת פתח תקוה, על מנת לזהות את עצמה בתמונות. "החוקרת אמרה לי זה ייקח הרבה זמן. ישבנו במשך שעתיים ועברנו על מאות תמונות. היו שם תמונות פורנוגרפיות ערוכות שלי, צילומים שלי מהתקופה שהיינו ביחד, תמונות של חברות שלי ותמונות של פרופילי פייסבוק של נשים אחרות".
יוליה נקראה בדחיפות לתחנת המשטרה, על מנת לזהות את עצמה בתמונות. "החוקרת אמרה לי זה ייקח הרבה זמן. ישבנו במשך שעתיים ועברנו על כ-500 תמונות"
בינתיים יוסי כהן בבית. אחרי שהוחזק במעצר שישה ימים, ביום ראשון הוא שוחרר לביתו בערבויות, כשהוא מורחק מיוליה ומשימוש ברשתות החברתיות ל-30 יום. חקירת המשטרה נמשכת ויוליה מקווה שהפעם הסיוט שהיא עוברת ייגמר מהר יותר. "אני מאחלת לו שישלם על הפשעים שהוא עשה", אומרת דאשה, "בכלא, או גרוע מכך – בקארמה".
ממשטרת ישראל נמסר: עם קבלת התלונה המשטרה פתחה בחקירה אשר עודנה מתנהלת, במסגרת בחינה נוספת של כלל ממצאיה, בסיומה יועבר החומר לעיון והחלטת הפרקליטות כמקובל".
עו"ד סיוון חיימוב שמייצגת את כהן מטעם הסניגוריה הציבורית מוסרת: "יוסי שיתף פעולה עם החוקרים ומכחיש את החשדות. לאחר שהמשטרה התייעצה עם הפרקליטות, הם ביקשו לשחררו למעצר בית. בית המשפט קיבל את טענותינו וקבע שאין הצדקה למעצר בית. חשוב לציין שהתלונה הוגשה כבר בחודש ספטמבר והמשטרה החליטה לסגור אותה, ועכשיו מדובר בחקירה נוספת של אותה תלונה ישנה".


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







